b'\n_START_ARTICLE_\nWales\n_START_SECTION_\nAng lupain\n_START_PARAGRAPH_\nIsang peninsula ang lupaing kinalalagyan ng Gales na nasa gawing kanluran ng Britanya.  Kinapapalooban ito ng mga bundok ng Cambrian, mga lambak, at ibang mga bulubunduking lupain.  Makikita sa katimugan ng peninsula ang bundok ng Snowdon, na may taas na 3,560 piye.  Nasa Wales din ang isang malaking laguna, ang Bala._NEWLINE_Nasa Gales din ang bayan na may pinakamahabang pangalan: ang Llanfairpwllgwyngyllgogerychwyrndrobwllllandysiliogogogoch, na ang ibig sabihin ay "Simbahan ni Santa Maria sa loob ng hungkag na puting kastanyo, malapit sa isang mabilis na umaalimpuyong tubig, at simbahan ni Santo Tysilio ng mapulang kuweba".\n_START_SECTION_\nMga pangunahing ani\n_START_PARAGRAPH_\nLikas na mayaman sa uling ang Gales, at napagkukunan din ng tanso, oksido de sik, nikel, at apog.\n_START_SECTION_\nMga mamamayan\n_START_PARAGRAPH_\nTinatawag na mga Welsh ang mga mamamayan ng Gales.  Nagsimula sila sa tribung Celtic na nanggaling sa kanlurang Britanya.  Nahaluan din ang mga Welsh ng mga lahing Norman at Ingles.\n_START_SECTION_\nWika, sining at panitikan\n_START_PARAGRAPH_\nMay sariling wika ang mga Welsh.  Nagmula ang kanilang wika mula sa lengguwaheng Gaeliko, ang wika ng mga Kelt.  Isang wikang walang titik na J, K, V, X at Z ang alpabeto ng mga Welsh.  Kabilang sa panitikan ng mga Welsh ang kuwentong-bayan ni Haring Arturo at mga Kabalyero ng Bilog na Mesa.  Sa matandang literatura, itinuturing na mahalaga ang tulang Gododdin at mga kalipunan ng mga alamat, ang Mabinogion.  Tinuturing ding mahalaga ang mga makatang sina Dafydd ap Gwilym at Dylan Thomas.'